Tove Videbæk (KRF), 2002-04-04:
Jeg siger tak for en god debat.
Den var indimellem lidt humoristisk hen i det satiriske, men det var en god debat, hvor vi fik vendt problemstillingerne.
Jeg vil naturligvis især sige tak til de partier, som vil tilslutte sig og støtte forslaget, nemlig Dansk Folkeparti, og til De Konservative og Venstre, som er frit stillede.
Jeg håber, at rigtig mange i både Venstre og Det Konservative Folkeparti vil støtte forslaget.
Vi har tidligere haft flertal for forslaget, og det flertal håber vi selvfølgelig stadig væk står ved magt, så vi også kan få den lille del af kunstig befrugtning, som hedder insemination, ind under lovgivningen om kunstig befrugtning.
Vores ønske med det her forslag er jo at sikre, at intentionen bag lovens § 3 bliver opfyldt, og at der er sikkerhed for iagttagelse af Sundhedsstyrelsens retningslinjer med hensyn til insemination med donorsæd.
Det gælder f.eks. vedrørende kontrol med sygdomme, at der er loft over antal børn fra samme donor, og at der sikres en geografisk spredning osv., osv.
Så er der blevet nævnt noget
om, at insemination jo er sådan en lille bitte behandling, så den kan jo foregå hvor som helst og hvordan som helst.
Men når vi taler om insemination, ved vi jo godt, at mange kvinder faktisk er i en meget lang og sej, vanskelig hormonbehandling før en kunstig befrugtning.
Mange af dem bliver behandlet med hormoner, før de skal til inseminationsbehandling, og hele behandlingen, som insemination omfatter, er bestemt ikke helt ufarlig.
Derfor er det også, at vi er tryggest ved, at den foretages af en læge eller under en læges kontrol.
Samtidig er det sådan, at vi gerne vil have, at § 3 i loven om kunstig befrugtning bliver overholdt, nemlig den paragraf, som tre Socialdemokrater fik indført.
Det er vi da taknemmelige for at de gjorde, for vi var ikke selv i Folketinget på det tidspunkt, så vi kunne gøre det.
Vi ønsker, at § 3 skal respekteres.
Ud over parforholdskravet i lovens § 3 er der jo alderskravet i § 6, og så er der også nogle forskrifter vedrørende kontrol af donorsæd med henblik på at undgå arvelige sygdomme.
Der er også noget med forskrifter vedrørende antal børn med samme donor, der er regler om, at der tilstræbes geografisk spredning osv.
Her er det, at vi mener, at hvis det ikke er en læge, der foretager behandlingen, eller en person under en læges ansvar, kan vi ikke være sikre på, at de her regler bliver respekteret. Vi kender alle sammen én klinik, som findes i dag, og jeg er sikker på, at man dér siger, at man overholder disse regler.
Men der er ingen af os, der har sikkerhed for, at vi ikke i morgen eller i næste uge ser en anden klinik opstå, som ikke overholder disse regler. Derfor ønsker vi, at det her meget sårbare område kommer ind under loven om kunstig befrugtning, så både kvinderne er dækkede af reglerne i loven om kunstig befrugtning, og så også barnet er dækket af loven om kunstig befrugtning, så barnet er dækket af § 3, således at vi sikrer, at barnet har den allerallerbedste startopstilling, som et barn kan have, nemlig at barnet har en far og en mor.
Det er jeg helt og fuldstændig enig i, og vi vil gerne være med til at lave lovgivning om det, således at der er visse sundhedsfaglige, strafferetslige hensyn osv., som skal tages, så vi sikrer, at voldsmænd, pædofile og hiv-smittede osv. bliver undtaget. Kristeligt Folkeparti har i det her forslag lænet sig meget op ad FN's børnekonvention, som jo siger, at de lande, som har underskrevet børnekonventionen, skal arbejde for at sikre, at alle børn, som vokser op i de lande, har en far og en mor, som de kender, som de bliver opdraget af, som de bor hos osv.; at det er til barnets bedste, at det er barnets tarv.
Ud over det har Det Danske Center for Menneskerettigheder jo også lavet notater om det her område, og de bekræfter det og siger, at det er det, vi skal i Danmark.
Vi skal arbejde for, at et barn har både en far og en mor.
Det er det bedste for barnet, og det skal vi gøre som land, også når vi har underskrevet FN's børnekonvention.
Derudover har vores eget Børnelovsudvalg, som er oprettet under Justitsministeriet, jo faktisk udtalt det samme, hvor de siger, at det er positivt i et barns opvækst, at det har både en far og en mor, sådan at de har både de mandlige og kvindelige personligheder, rollemodeller, identifikationsmodeller osv., osv. i deres opvækst, så når et barn selv skal danne sin identitet osv., har det både en mandlig og en kvindelig rollemodel at spejle sig i.
Alt i alt håber Kristeligt Folkeparti efter den her debat, at alle de personer, som stemte for vores forslag sidst, vil stemme for det igen, sådan at det kan blive vedtaget, så vi kan sikre os, at også denne lille del af området for kunstig befrugtning kommer ind under lovgivning om kunstig befrugtning.
Men ellers tak for en god debat.